รัฐบาลไทย-ข่าวทำเนียบรัฐบาล-รมว.พม. ลงพื้นที่ จ.ขอนแก่น เพื่อตรวจเยี่ยมและบรรเทาความเดือดร้อนชาวบ้านที่ประสบอุทกภัย พร้อมมอบเงินบริจาคจากกิจกรรม “รวมน้ำใจคนไทยไม่ทิ้งกัน ช่วยผู้ประสบภัยน้ำท่วมภาคอีสาน"
วันจันทร์ที่ 21 สิงหาคม 2560
รมว.พม. ลงพื้นที่ จ.ขอนแก่น เพื่อตรวจเยี่ยมและบรรเทาความเดือดร้อนชาวบ้านที่ประสบอุทกภัย พร้อมมอบเงินบริจาคจากกิจกรรม “รวมน้ําใจคนไทยไม่ทิ้งกัน ช่วยผู้ประสบภัยน้ําท่วมภาคอีสาน"
รมว.พม. ลงพื้นที่ อ.เมือง จ.ขอนแก่น เพื่อตรวจเยี่ยมและบรรเทาความเดือดร้อนชาวบ้าน 250 ราย ที่ประสบอุทกภัย พร้อมมอบเงินบริจาคจากกิจกรรม “รวมน้ําใจคนไทยไม่ทิ้งกัน ช่วยผู้ประสบภัยน้ําท่วมภาคอีสาน” เพื่อนําไปช่วยเหลือผู้ประสบอุทกภัย
วันนี้ (21 ส.ค. 60) เวลา 08.30 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)และคณะผู้บริหารกระทรวง พม. ลงพื้นที่ตรวจเยี่ยมและให้กําลังใจประชาชนผู้ได้รับผลกระทบจากอุทกภัยในพื้นที่จังหวัดขอนแก่น พร้อมให้ความช่วยเหลือในเบื้องต้น อาทิ มอบถุงยังชีพ เครื่องอุปโภคบริโภค และเงินสงเคราะห์ครอบครัวช่วยเหลือผู้ประสบภัยกรณีฉุกเฉิน ทุนการศึกษาแก่เด็ก เป็นต้น และมอบเงินบริจาคจากกิจกรรม "รวมน้ําใจคนไทยไม่ทิ้งกัน ช่วยผู้ประสบภัยน้ําท่วมภาคอีสาน” ณ โรงเรียนการศึกษาพิเศษสอนคนตาบอดจังหวัดขอนแก่น และวัดไทรทอง ตําบลบ้านเป็ด อําเภอเมือง จังหวัดขอนแก่น
พลตํารวจเอก อดุลย์กล่าวว่า จากสถานการณ์ฝนตกหนักอย่างต่อเนื่อง ส่งผลให้เกิดอุทกภัยในหลายจังหวัด โดยเฉพาะในพื้นที่ภาคตะวันออกเฉียงเหนือ ทําให้ประชาชนเป็นจํานวนมากได้รับความเดือดร้อนและเกิดผลกระทบในวงกว้าง รัฐบาลมีความห่วงใยประชาชนที่ได้รับความเดือดร้อนและผลกระทบจากสถานการณ์ดังกล่าว จึงได้มอบหมายให้ตนเป็นผู้แทนลงพื้นที่เยี่ยมและกําลังใจผู้ประสบภัย ซึ่งในวันนี้ตนพร้อมด้วยคณะผู้บริหารกระทรวงการพัฒนาสังคมและความมั่นคงของมนุษย์ (พม.) ได้ลงพื้นที่วัดไทรทอง อําเภอเมือง จังหวัดขอนแก่น เพื่อเยี่ยมประชาชนผู้ที่ได้รับผลกระทบจากอุทกภัย พร้อมให้กําลังใจ ซึ่งเป็นการบรรเทาความเดือดร้อนของผู้ได้รับผลกระทบในเบื้องต้น จึงได้นําถุงยังชีพ เครื่องอุปโภคบริโภค และเงินสงเคราะห์ครอบครัวช่วยเหลือผู้ประสบภัยกรณีฉุกเฉิน มามอบให้ประชาชน จํานวน 250 ราย พร้อมมอบทุนการศึกษาแก่เด็ก จํานวน 100 ทุน อีกทั้ง ได้มอบเงินบริจาคจากกิจกรรม "รวมน้ําใจคนไทยไม่ทิ้งกัน ช่วยผู้ประสบภัยน้ําท่วมภาคอีสาน” ร่วมกับบริษัท ทรูคอร์ปอเรชั่น จํากัด(มหาชน) เครือเจริญโภคภัณฑ์ และสมาคมคนตาบอดแห่งประเทศไทย เพื่อนําไปช่วยเหลือผู้ประสบอุทกภัย นอกจากนี้ ได้เดินทางไปลงพื้นที่ ณ โครงการบ้านมั่นคง 95 ก้าวหน้าแก่นนคร อําเภอเมือง จังหวัดขอนแก่น เพื่อมอบทะเบียนบ้านตัวอย่าง จํานวน 10 ราย และมอบงบประมาณก่อสร้างบ้าน จํานวน 10 ราย อีกทั้ง ลงพื้นที่ตรวจเยี่ยมให้กําลังใจ และมอบนโยบายการช่วยเหลือประชาชนผู้ประสบอุทกภัยและภัยพิบัติต่างๆ แก่ข้าราชการเจ้าหน้าที่ พม. ทีมงาน One Home จังหวัดขอนแก่น ณ สถานสงเคราะห์เด็กบ้านแคนทอง อําเภอเมืองขอนแก่น รวมทั้ง ครัว พม. ที่ประกอบอาหารเพื่อแจกจ่ายให้กับประชาชนผู้ประสบอุทุกภัย
พลตํารวจเอก อดุลย์กล่าวต่อไปว่า สําหรับแนวทางการช่วยเหลือผู้ประสบอุทกภัยของหน่วยงานในพื้นที่จังหวัดขอนแก่น สังกัดกระทรวง พม. นั้น มีการเตรียมแนวทางการฟื้นฟูให้กับผู้ประสบอุทกภัย ดังนี้ 1) พมจ. และหน่วยงานในพื้นที่จังหวัดขอนแก่น เตรียมแผนการฟื้นฟูเยียวยาช่วยเหลือผู้ประสบอุทกภัยภายหลังน้ําลด เช่น โครงการลอกท่อเยาวชนจิตอาสาฟื้นฟูสถานที่สาธารณะ และโครงการคัดแยกขยะ เป็นต้น 2) การประสานข้อมูลร่วมกับอําเภอที่ได้รับมอบหมาย เพื่อสํารวจปัญหาความต้องการการช่วยเหลือในเรื่องการปรับปรุงที่อยู่อาศัยให้กับกลุ่มผู้สูงอายุ คนพิการ 3) การฟื้นฟูด้านอาชีพและการจ้างงานในพื้นที่แก่สตรี ผู้สูงอายุ คนพิการ และ 4) การเตรียมเจ้าหน้าที่ นักสังคมสงเคราะห์ ให้บริการด้านจิตใจเพื่อคลายเครียดจากปัญหาความกังวลเรื่องรายได้ การซ่อมแซมบ้านเรือน และพื้นที่การเกษตรเสียหายภาวะหนี้สิน